
	Σύλλογος Ειδικού Εκπαιδευτικού Προσωπικού Ειδικής Αγωγής Αττικής 
Πανεπιστημίου 59, Ομόνοια, 10564, 4ος όροφος, γρ.408- 409, Αθήνα
   www.seepeaa.gr, Εmail: seepeaa@yahoo.gr
Ιδρυτικό μέλος της ΠΟΣΕΕΠΕΑ
                                   Αρ.Πρωτ.: 66
                                                                                                                                      Αθήνα, 12/10/2026
ΠΑΡΑΣΤΑΣΗ ΔΙΑΜΑΡΤΥΡΙΑΣ ΠΕΜΠΤΗ 15 ΟΚΤΩΒΡΙΟΥ ΣΤΙΣ 14:00 ΣΤΗΝ ΠΔΕ (ΞΕΝΙΑΣ 24, ΑΘΗΝΑ) ΓΙΑ ΤΑ ΧΙΛΙΑΔΕΣ ΚΕΝΑ ΣΤΑ ΣΧΟΛΕΙΑ ΚΑΙ ΤΑ ΚΕΔΑΣΥ!
ΑΠΟΦΑΣΙΖΟΥΜΕ ΔΙΕΥΚΟΛΥΝΤΙΚΗ ΣΤΑΣΗ ΕΡΓΑΣΙΑΣ 13:ΟΟ ΜΕ 15:00 ΓΙΑ ΤΟΥΣ ΣΥΝΑΔΕΛΦΟΥΣ ΣΕ ΟΛΟΗΜΕΡΟ ΚΑΙ ΚΕΔΑΣΥ

H σχολική χρονιά είχε ήδη ξεκινήσει με εκατοντάδες κενά σε ΕΕΠ και ΕΒΠ και τα βλέπουμε να παραμένουν και μετά τη Β’ φάση! Σύμφωνα με τα στοιχεία, τα εναπομείναντα κενά πανελλαδικώς ανέρχονται στα  2.533! Συγκεκριμένα, στην Αττική οι προσλήψεις είναι μειωμένες κατά 56,6% σε σχέση με την περσινή χρονιά!
Αποδεικνύεται και πρακτικά λοιπόν, ότι οι δηλώσεις του ΥΠΑΙΘΑ περί «ιδιαίτερης έμφασης στην Ειδική Αγωγή» όχι μόνο είναι μύθοι αλλά και ανακρίβειες… Αναρωτιόμαστε λοιπόν: τους απασχολούν οι ανάγκες των μαθητών, η ανασφάλεια των χιλιάδων αναπληρωτών και «η προσπάθεια στήριξης της μάθησης, με περισσότερες δυνατότητες πρόσβασης στη γνώση» όπως θέλουν να λένε; Ή το μόνο που τους απασχολεί είναι να παρουσιάζεται μια στρεβλή εικόνα για τα σχολεία; Γιατί την ίδια στιγμή που τα σχολεία κυριολεκτικά υπολειτουργούν, δίνονται δις ευρώ για πολεμικούς εξοπλισμούς και συγκεκριμένα για το αντιπλοϊκό και αντιαεροπορικό εξοπλιστικό πρόγραμμα «Ασπίδα του Αχιλλέα», ύψους άνω των 3 δις. Ευρώ, θέτοντας τη χώρα μας σε τεράστιο κίνδυνο εμπλοκής στα νατοϊκά σχέδια.
Δε θα ανεχτούμε άλλο αυτήν την κατάσταση! 
Απαιτούμε:
· Μαζικούς μόνιμους διορισμούς ΕΕΠ και ΕΒΠ, ώστε να καλυφθούν όλες οι πραγματικές ανάγκες.
· Κάλυψη όλων των κενών με τη Γ΄ φάση προσλήψεων, χωρίς καμία καθυστέρηση.
· Ενίσχυση του αριθμού των οργανικών θέσεων ΕΕΠ και ΕΒΠ στα σχολεία και στα ΚΕΔΑΣΥ και προκήρυξή τους προς μόνιμο διορισμό.
· Ουσιαστική στήριξη των μαθητών και μαθητριών με αναπηρία και ειδικές ανάγκες, με όλα τα απαραίτητα μέσα και προσωπικό.

